CELEX: 32010B0536
Language: ro
Date: 2010-05-05 00:00:00
Title: Decizia Parlamentului European din 5 mai 2010 referitoare la descărcarea de gestiune pentru execuția bugetului Fundației Europene de Formare aferent exercițiului financiar 2008

25.9.2010   
            
            
               RO
            
            
               Jurnalul Oficial al Uniunii Europene
            
            
               L 252/182
            
         DECIZIA PARLAMENTULUI EUROPEAN
   din 5 mai 2010
   referitoare la descărcarea de gestiune pentru execuția bugetului Fundației Europene de Formare aferent exercițiului financiar 2008
   (2010/536/UE)
   PARLAMENTUL EUROPEAN,
   având în vedere conturile anuale finale ale Fundației Europene de Formare pentru exercițiul financiar 2008,
   având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2008, însoțit de răspunsurile fundației (1),
   având în vedere Recomandarea Consiliului din 16 februarie 2010 (5827/2010 – C7-0061/2010),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea unei Fundații Europene de Formare (3), în special articolul 17,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0083/2010),
   
               1.
            
            
               acordă directorului Fundației Europene de Formare descărcarea de gestiune pentru execuția bugetului Fundației aferent exercițiului financiar 2008;
            
         
               2.
            
            
               își prezintă observațiile în cadrul rezoluției de mai jos;
            
         
               3.
            
            
               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Fundației Europene de Formare, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).
            
         
      
         
            Președintele
         
         Jerzy BUZEK
      
      
         
            Secretarul general
         
         Klaus WELLE
      
   
   
      (1)  JO C 304, 15.12.2009, p. 136.
   
      (2)  JO L 248, 16.9.2002, p. 1.
   
      (3)  JO L 354, 31.12.2008, p. 82.
   
      (4)  JO L 357, 31.12.2002, p. 72.
    ---documentbreak--- 
   
               25.9.2010   
            
            
               RO
            
            
               Jurnalul Oficial al Uniunii Europene
            
            
               L 252/183
            
         REZOLUȚIA PARLAMENTULUI EUROPEAN
   din 5 mai 2010
   conținând observațiile care fac parte integrantă din decizia privind descărcarea de gestiune pentru execuția bugetului Fundației Europene de Formare aferent exercițiului financiar 2008
   PARLAMENTUL EUROPEAN,
   având în vedere conturile anuale finale ale Fundației Europene de Formare pentru exercițiul financiar 2008,
   având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2008, însoțit de răspunsurile fundației (1),
   având în vedere Recomandarea Consiliului din 16 februarie 2010 (5827/2010 – C7-0061/2010),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea unei Fundații Europene de Formare (3), în special articolul 17,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0083/2010),
   
               A.
            
            
               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2008 și cu privire la legalitatea și regularitatea operațiunilor subiacente;
            
         
               B.
            
            
               întrucât, la 23 aprilie 2009, Parlamentul a acordat directorului Fundației Europene de Formare descărcarea de gestiune pentru execuția bugetului Fundației aferent exercițiului financiar 2007 (5), iar în rezoluția sa care însoțea decizia de descărcare de gestiune, Parlamentul:
               
                           —
                        
                        
                           lua act de constatarea Curții de Conturi conform căreia valoarea veniturilor alocate înscrise în bugetul rectificativ a fost stabilită în mod incorect (ar fi trebuit să fie de 1 200 000 EUR, în loc de 3 400 000 EUR);
                        
                     
                           —
                        
                        
                           constata că, în declarația sa de asigurare (anexată la raportul anual de activitate), directorul își exprima din nou rezervele formulate în anul precedent cu privire la nesiguranța politică din țările partenere, gestiunea financiară a convenției Tempus și posibilele implicații sociale, juridice, financiare și asupra reputației ale asistenței tehnice Tempus în cadrul Fundației,
                        
                     
         
               1.
            
            
               își exprimă satisfacția că Curtea de Conturi a constatat legalitatea și regularitatea conturilor anuale ale Fundației pentru exercițiul financiar 2008;
            
         
      Performanțe
   
   
               2.
            
            
               constată că, în evaluarea intermediară a Fundației (EAC/06/05 raport final, 25 mai 2006), impactul activităților sale asupra beneficiarilor săi direcți a fost considerat, în general, pozitiv; ia act totuși de faptul că impactul asupra instituțiilor guvernamentale poate fi dovedit cu greutate, având în vedere dificultatea de a stabili o legătură directă între rezultatele proiectelor Fundației și activitatea acestor instituții;
            
         
               3.
            
            
               felicită Fundația, care, în activitatea sa de sprijinire a Comisiei în 2008, a înregistrat un nivel de satisfacție a acesteia din urmă de 97 %; subliniază, în special, că solicitările cele mai frecvente adresate Fundației priveau domeniul politicilor și al contribuțiilor la pregătirea instrumentelor europene de vecinătate (32 %), urmate de cele legate de formularea (21 %), de programarea (11 %), de identificarea proiectelor (10 %) și de monitorizarea acestora;
            
         
               4.
            
            
               solicită Fundației să prezinte, într-un tabel care trebuie anexat la viitorul raport al Curții de Conturi, o comparație între performanțele înregistrate în exercițiul care face obiectul descărcării de gestiune și cele înregistrate în exercițiul precedent pentru a permite autorității care acordă descărcarea de gestiune să evalueze mai bine performanța Fundației de la un exercițiu la altul;
            
         
      Sfera de acțiune a Fundației
   
   
               5.
            
            
               ia act de faptul că, în urma reformării din 2008 a Regulamentului (CEE) nr. 1360/90 al Consiliului din 7 mai 1990 privind înființarea Fundației Europene de Formare (6), Fundația a dobândit posibilitatea de a-și dezvolta expertiza în alte domenii decât cele din anii precedenți; constată că Regulamentul (CE) nr. 1339/2008 definește noi mecanisme procedurale pentru a aproba extinderea sferei de acțiune a Fundației în privința tematicilor și a zonelor geografice;
            
         
      Colaborarea cu Centrul European pentru Dezvoltarea Formării Profesionale (Cedefop)
   
   
               6.
            
            
               solicită să se asigure o colaborare strânsă și sinergii între Fundație și Cedefop, date fiind tematicile înrudite, precum și furnizarea regulată de informații în rapoartele de activitate ale directorilor celor două agenții;
            
         
      Internal audit
   
   
               7.
            
            
               ia act de faptul că 12 dintre cele 27 de recomandări formulate de Serviciul de Audit Intern (IAS) au fost puse în practică începând cu 2006; constată că printre cele 15 recomandări care nu au fost încă aplicate, 6 sunt considerate ca fiind „foarte importante”; îndeamnă Fundația să instituie, fără întârziere, anumite standarde de control intern (privind documentarea procedurilor, supravegherea tranzacțiilor financiare și continuitatea operațiunilor) și să aplice anumite recomandări referitoare la gestiunea resurselor umane (ținând de gestiunea resurselor umane în programarea anuală și raportul de activitate, stabilirea obiectivelor și înregistrarea timpului dedicat de către personal diferitelor sarcini);
            
         
      Resurse umane
   
   
               8.
            
            
               își exprimă îngrijorarea în legătură cu constatările Curții de Conturi referitoare la lipsa de transparență în procedurile de selecție a personalului și în legătură cu intervenția Oficiului European de Luptă Antifraudă (OLAF), care a deschis o anchetă (OF/2009/0370); în privința criteriilor de selecție și a condițiilor de recrutare, atrage atenția asupra liniilor directoare ale Uniunii privind politicile din domeniul ocupării forței de muncă și, în special, asupra Directivei 2000/78/CE a Consiliului din 27 noiembrie 2000 de creare a unui cadru general în favoarea egalității de tratament în ceea ce privește încadrarea în muncă și ocuparea forței de muncă (7); se așteaptă ca toate agențiile Uniunii să adere cel puțin la liniile directoare respective și invită Fundația să dea un exemplu prin aplicarea în viitor a unor proceduri de recrutare corecte, transparente și cuprinzătoare;
            
         
               9.
            
            
               îndeamnă Fundația să raporteze cu privire la alocarea resurselor sale umane; subliniază, în special, că luarea insuficientă în considerare a resurselor umane în contextul programării anuale și al raportului de activitate implică un risc de ineficiență și de lipsă de transparență în ceea ce privește alocarea și utilizarea efectivelor Fundației; insistă, în plus, că obiectivele diferiților membri ai personalului ar trebui să fie mai bine coordonate cu obiectivele anuale și strategice ale Fundației și că sistemul de înregistrare a timpului dedicat de către personal diferitelor sarcini ar trebui să fie integrat, de asemenea, în programarea și elaborarea anuală a bugetului;
            
         
               10.
            
            
               ia act de observația Curții de Conturi, care constată diverse deficiențe în procedura de recrutare; subliniază, în special, necesitatea ca comitetele de evaluare a recrutării să furnizeze informații suficiente cu privire la procedurile urmate, indicând, printre altele, motivațiile deciziilor și data acestora pentru a se garanta transparența procedurilor respective;
            
         
               11.
            
            
               ia act totuși de faptul că Fundația a declarat acum că a efectuat o revizuire aprofundată a procedurilor sale de recrutare ca răspuns la constatările Curții de Conturi și la cele ale unui audit intern realizat de IAS în 2008; solicită Fundației, prin urmare, să informeze autoritatea care acordă descărcarea de gestiune cu privire la acțiunile întreprinse și la rezultatele acestora;
            
         
               12.
            
            
               ia act de răspunsul Fundației, care a admis temeinicia avizului Curții de Conturi privind indemnizația de expatriere a agenților cărora aceasta le-a fost refuzată pe baza unei interpretări greșite a normelor în vigoare; felicită Fundația pentru promisiunea de a examina cazurile respective și de a face treptat ajustările potrivite;
            
         
               13.
            
            
               face trimitere, pentru alte observații cu caracter orizontal care însoțesc decizia de descărcare de gestiune, la Rezoluția sa din 5 mai 2010 (8) referitoare la performanțele, gestiunea financiară și controlul agențiilor.
            
         
      (1)  JO C 304, 15.12.2009, p. 136.
   
      (2)  JO L 248, 16.9.2002, p. 1.
   
      (3)  JO L 354, 31.12.2008, p. 82.
   
      (4)  JO L 357, 31.12.2002, p. 72.
   
      (5)  JO L 255, 26.9.2009, p. 149.
   
      (6)  JO L 131, 23.5.1990, p. 1.
   
      (7)  JO L 303, 2.12.2000, p. 16.
   
      (8)  Texte adoptate, P7_TA(2010)0139 (a se vedea pagina 241 din prezentul Jurnal Oficial).